Terugvegpoging red ŉ middelmatige Bok-vertoningBryan Habana soek deurkomkans (Foto GB Jordaan) Die Springbokke het hulle openingswedstryd in die Rugbykampioenskap in die laaste tien minute beklink toe hulle Argentinië Saterdag 30-23 in Nelspruit geklop het. Die terugvegpoging in dié tydperk toe die Springbokke 17 punte met twee doele en ŉ strafdoel aangeteken het, was saam met die eerste kwartier ongetwyfeld die beste rugby wat die Bokke in die ietwat teleurstellende vertoning opgedis het. In die geheel was dit egter seker ŉ bevredigende begin tot die Rugbykampioenskap, hoofsaaklik omdat die Bokke gewen het. Hulle het nog ŉ trappie boontoe ná die Ierse reeks geneem, maar daar is steeds te veel bedenkinge oor hulle beperkinge. Die Springbokke was op die dag net-net die beste span, maar afronding, swak oordeel en algemene foute – met hantering en by die afbreekpunte – het die span byna die wedstryd gekos. Daar was wel hier en daar ŉ oplewing en belofte van oortuigende rugby, maar die aanvanklike goeie werk is grootliks ongedaan gemaak toe die Poemas met meer doelgerigte- en dinkrugby ŉ greep verkry het na hulle die foute van die Bokke begin uitbuit het. Daar was Saterdag ŉ groter bereidwilligheid in die Bokspan om met die bal te hardloop. Soms het dit goed gelyk, en twee keer is die goeie oordeel en hanteerwerk met drieë deur Ruan Combrinck en Warren Whiteley beloon. Bok-ondersteuning by die Mbombela-stadion in Nelspruit (Foto GB Jordaan) Daar was ook die juweeldrie van Johan Goosen na Faf de Klerk, wat baie goed was, wyd gebreek en met ŉ perfekte skêrbeweging die heelagter maklik laat deurhardloop het. Wat egter nodig is, is om met groter oordeel te hardloop. Veral op die nat veld sou ŉ effens meer taktiese benadering seker vrugte afgewerp het met die Argentyne wat dan van ver af sou moes aanval. Die hanteerfoute en te veel omkeerbesit is goed deur die Poemas uitgebuit en het die Bokke laat bontstaan. Niemand was beter op die verdediging as Oupa Mohoje en Warren Whiteley nie. Die Springbokke het 18 duikslae gemis, en hulle pogings in die besonder het in die tweede helfte die besoekers ŉ aantal kere gefnuik toe dit gelyk het of hulle heeltemal beheer sal oorneem. Puntemakers – Suid-Afrika (10) 30: Drieë: Ruan Combrinck, Johan Goosen, Warren Whiteley. Dopelskoppe: Elton Jantjies 3. Strafdoele: Jantjies 3. Argentinië: (13) 23: Drieë: Santiago Cordero, Matias Orlando. Doelskoppe: Nicolás Sánchez 2. Strafdoele: Sánchez.